Baffin yeri. Baffin yeri – Kanada Arktika arxipelagidagi eng yirik orol. Maydoni 476 ming km². Orolda qariyb 3,4 ming kishi yashaydi. Baffin yeri arxey va proterozoy burmalaridan tuzilgan. Shimoliy Amerika qalqonida joylashgan. Sharqiy qirgʻoqlari baland (2591 m gacha); gʻarbiy qirgʻoqlari past. Orolning koʻp qismi yassitogʻ va ayrim togʻlardan iborat. Gʻarbida botqoqlik va koʻl koʻp. Iqlimi sovuq va nam. Qor koʻp yogʻadi. Togʻlarda muzliklar bor. Arktika va togʻ tundralaridan iborat. Oʻsimliklari – yoʻsin, lishaynik, tundra butalari. Hayvonlari – lemming, qutb tulkisi, Arktika quyoni. Asosiy aholi punkti – Ikaluit (avvalgi Frobisher-Bey).